b'\n_START_ARTICLE_\nVaihto\n_START_PARAGRAPH_\nVaihto tarkoittaa oikeustieteess\xc3\xa4 sopimusta, jolla irtaimen tai kiinte\xc3\xa4n esineen omistusoikeus luovutetaan toiselle siten, ett\xc3\xa4 vastikkeena on jotakin muuta kuin rahaa. Kun vastikkeena on sek\xc3\xa4 rahaa ett\xc3\xa4 tavaraa, pidet\xc3\xa4\xc3\xa4n oikeustointa vaihtona, jos tavaran arvo on v\xc3\xa4hint\xc3\xa4\xc3\xa4n puolet vaihdetun esineen arvosta. Jos tavaran arvo on v\xc3\xa4hemm\xc3\xa4n kuin puolet koko arvosta, on kyseess\xc3\xa4 kauppa._NEWLINE_Vaihtoon sovelletaan samoja oikeuss\xc3\xa4\xc3\xa4nt\xc3\xb6j\xc3\xa4 kuin kauppaankin. Kiinteist\xc3\xb6n vaihdossa on noudatettava kiinteist\xc3\xb6n kauppaa koskevia m\xc3\xa4\xc3\xa4r\xc3\xa4yksi\xc3\xa4. Tilusvaihdoksi nimitetyss\xc3\xa4 maanmittaustoimituksessa maatilan tiluksia vaihdetaan toisen tilan tiluksiin. Se voidaan tietyin edellytyksin toimittaa, vaikka tilojen omistajat eiv\xc3\xa4t kykene sopimaan vaihdosta. Vaihto on menett\xc3\xa4nyt merkityst\xc3\xa4\xc3\xa4n sopimusmuotona, mutta se on melko tavallinen esimerkiksi auto- ja maatalouskonekaupassa._NEWLINE_Vaihtoon sovelletaan kauppalakia (355/1987). Myyj\xc3\xa4n rahavaatimukseen sovelletaan samoja m\xc3\xa4\xc3\xa4r\xc3\xa4yksi\xc3\xa4 kuin kaupassakin. Myyj\xc3\xa4n vastaanottaman tavaran osalta h\xc3\xa4n on samassa asemassa kuin tavaran ostaja. Jos tavara osoittautuu virheelliseksi, voi myyj\xc3\xa4 vaatia sopimuksen purkamista, virheen korjaamista, hinnanalennusta tai vahingonkorvausta.'